CELEX: E2006C0094
Language: da
Date: 2006-04-19 00:00:00
Title: EFTA-Tilsynsmyndighedens afgørelse nr. 94/06/KOL af 19. april 2006 om 57. ændring af de proceduremæssige og materielle regler for statsstøtte

5.2.2009   
            
            
               DA
            
            
               Den Europæiske Unions Tidende
            
            
               L 36/62
            
         EFTA-TILSYNSMYNDIGHEDENS AFGØRELSE
   
   
      Nr. 94/06/KOL
   af 19. april 2006
   om 57. ændring af de proceduremæssige og materielle regler for statsstøtte
   EFTA-TILSYNSMYNDIGHEDEN (1) HAR —
   UNDER HENVISNING TIL aftalen om Det Europæiske Økonomiske Samarbejdsområde (2), særlig artikel 61-63 og protokol nr. 26 til aftalen,
   UNDER HENVISNING TIL aftalen mellem EFTA-staterne om oprettelse af en Tilsynsmyndighed og en Domstol (3), særlig artikel 24 og artikel 5, stk. 2, litra b), og artikel 1 i del I i protokol nr. 3 til aftalen,
   I BETRAGTNING AF, at Tilsynsmyndigheden i henhold til tilsyns- og domstolsaftalens artikel 24 skal gennemføre EØS-aftalens bestemmelser om statsstøtte,
   I BETRAGTNING AF, at Tilsynsmyndigheden i henhold til tilsyns- og domstolsaftalens artikel 5, stk. 2, litra b), skal udsende meddelelser eller retningslinjer om spørgsmål omfattet af EØS-aftalen, når det udtrykkeligt er fastsat i tilsyns- og domstolsaftalen, eller når Tilsynsmyndigheden finder det nødvendigt,
   UNDER HENVISNING TIL de proceduremæssige og materielle regler for statsstøtte (4), som Tilsynsmyndigheden vedtog den 19. januar 1994 (5),
   I BETRAGTNING AF, at Tilsynsmyndigheden i overensstemmelse med punkt II — »ALMINDELIGE BESTEMMELSER« — i slutningen af bilag XV til EØS-aftalen efter høring af Europa-Kommissionen skal vedtage retsakter svarende til de af Europa-Kommissionen vedtagne,
   I BETRAGTNING AF, at Europa-Kommissionen har udsendt Kommissionens henstilling 2003/361/EF (6) om definitionen af mikrovirksomheder, små og mellemstore virksomheder, som erstatter Kommissionens henstilling 96/280/EF (7),
   I BETRAGTNING AF, at det tidligere kapitel 10 i statsstøtteretningslinjerne, som inkorporerede Kommissionens henstilling 96/280/EF, blev slettet af EFTA-Tilsynsmyndigheden ved afgørelse nr. 198/03/KOL af 5. november 2003 (8) fordi den nye definition af SMV, som blev fastlagt i den nye kommissionshenstilling 2003/361/EF, også var blevet inkorporeret i bilaget til en ny gruppefritagelsesforordning for statsstøtte til SMV (9),
   I BETRAGTNING AF at definitionen på SMV tjener som et generelt referencegrundlag for statsstøtteretningslinjerne, der indeholder adskillige henvisninger til definitionen af SMV, finder Tilsynsmyndigheden det hensigtsmæssigt at inkorporere den nye definition af SMV, der er fastlagt i den nye kommissionshenstilling 2003/361/EF, i statsstøtteretningslinjerne,
   I BETRAGTNING AF, at definitionen af mikrovirksomheder, små og mellemstore virksomheder i den nye kommissionshenstilling 2003/361/EF derfor bør indføjes i statsstøtteretningslinjerne i et nyt kapitel 10,
   I BETRAGTNING AF at andre kapitler i statsstøtteretningslinjerne henviser til den tidligere definition af små og mellemstore virksomheder, der var indeholdt i det tidligere kapitel 10, og derfor bør ændres, således at der herefter henvises til den nye definition af mikrovirksomheder, små og mellemstore virksomheder,
   UNDER HENVISNING TIL , at Tilsynsmyndigheden har hørt Europa-Kommissionen angående inkorporeringen af Kommissionens henstilling 2003/361/EF i statsstøtteretningslinjerne,
   UNDER HENVISNING TIL at Tilsynsmyndigheden har hørt EFTA-staterne herom i breve til Island, Liechtenstein og Norge af 7. februar 2006 —
   TRUFFET FØLGENDE AFGØRELSE:
   Artikel 1
   Tilsynsmyndighedens statsstøtteretningslinjer ændres ved indføjelse af et nyt kapitel 10 om definitionen af mikrovirksomheder, små og mellemstore virksomheder. Det nye kapitel 10 er knyttet som bilag til denne afgørelse og udgør en integrerende del heraf. De andre kapitler i statsstøtteretningslinjerne, hvori der henvises til den tidligere definition af små og mellemstore virksomheder, der fandtes i det tidligere kapitel 10, ændres, således at der herefter henvises til den nye definition af mikrovirksomheder, små og mellemstore virksomheder, der er fastlagt i Kommissionens henstilling 2003/361/EF.
   Det nye kapitel 10 finder anvendelse med virkning fra Tilsynsmyndighedens vedtagelse af denne afgørelse.
   Artikel 2
   EFTA-staterne underrettes herom ved et brev vedlagt en udskrift af denne afgørelse samt det nye kapitel 10 til Tilsynsmyndighedens statsstøtteretningslinjer, der findes i bilaget.
   Artikel 3
   Europa-Kommissionen underrettes i overensstemmelse med litra d) i protokol nr. 27 til EØS-aftalen ved fremsendelse af en udskrift af denne afgørelse og det nye kapitel 10 i Tilsynsmyndighedens statsstøtteretningslinjer, der findes i bilaget hertil.
   Artikel 4
   Denne afgørelse og bilaget hertil offentliggøres i EØS-delen af og EØS-tillægget til Den Europæiske Unions Tidende.
   
      Udfærdiget i Bruxelles, den 19. april 2006.
      
         
            På EFTA-Tilsynsmyndighedens vegne
         
         Bjørn T. GRYDELAND
         
         
            Formand
         
         Kurt JAEGER
         
         
            Medlem af kollegiet
         
      
   
   
      (1)  I det følgende »Tilsynsmyndigheden«.
   
      (2)  I det følgende »EØS-aftalen«.
   
      (3)  I det følgende »tilsyns- og domstolsaftalen«.
   
      (4)  Den samling af meddelelser, retningslinjer osv., som Tilsynsmyndigheden har vedtaget herom, benævnes herefter »statsstøtteretningslinjerne«.
   
      (5)  Den oprindelige udgave er offentliggjort i EFT L 231 af 3.9.1994, s. 1, og i EØS-tillæg nr. 32 af samme dato. En opdateret udgave af statsstøtteretningslinjerne findes på Tilsynsmyndighedens netsted: www.eftasurv.int
   
      (6)  EUT L 124 af 20.5.2003, s. 36.
   
      (7)  EFT L 107 af 30.4.1996, s. 4.
   
      (8)  EUT L 120 af 12.5.2005, s. 39.
   
      (9)  Kommissionens forordning (EF) nr. 70/2001 af 12. januar 2001 om anvendelse af EF-traktatens artikel 87 og 88 på statsstøtte til små og mellemstore virksomheder (EFT L 10 af 13.1.2001, s. 33), som ændret ved Kommissionens forordning (EF) nr. 364/2004 (EUT L 63 af 28.2.2004, s. 22). Begge forordninger er nu blevet inkorporeret i afsnit 1f i bilag XV til EØS-aftalen ved Det Blandede Udvalgs afgørelse nr. 88/2002 (EFT L 266 af 3.10.2002, s. 56, og EØS-tillæg nr. 49 af 3.10.2002, s. 42) og Det Blandede Udvalgs afgørelse nr. 131/2004 (EUT L 64 af 10.3.2005, s. 67, og EØS-tillæg nr. 12 af 10.3.2005, s. 49).
   
      BILAG
      
         »10.   STØTTE TIL MIKROVIRKSOMHEDER, SMÅ OG MELLEMSTORE VIRKSOMHEDER (SMV)
         10.1   Indledning
         
                     (1)
                  
                  
                     Kommissionens henstilling 96/280/EF (1) om definitionen af små og mellemstore virksomheder var inkorporeret i det tidligere kapitel 10. På grund af en række fortolkningsproblemer ved anvendelsen af Kommissionens henstilling 96/280/EF og i lyset af indkomne bemærkninger fra virksomheder blev det nødvendigt at foretage en række ændringer i Kommissionens henstilling 96/280/EF. For klarhedens skyld traf Kommissionen imidlertid i stedet for beslutning om at erstatte Kommissionens henstilling 96/280/EF med en ny kommissionshenstilling, henstilling 2003/361/EF indeholdende en ny definition af mikrovirksomheder, små og mellemstore virksomheder (i det følgende »SMV«).
                  
               
                     (2)
                  
                  
                     EFTA-Tilsynsmyndigheden slettede det tidligere kapitel 10 (som inkorporerede Kommissionens henstilling 96/280/EF) ved afgørelse nr. 198/03/KOL af 5. november 2003 (2) fordi den nye definition af SMV, der er fastlagt i Kommissionens nye henstilling 2003/361/EF, også var blevet inkorporeret i bilaget til en ny gruppefritagelsesforordning for statsstøtte til SMV (3).
                  
               
                     (3)
                  
                  
                     I betragtning af, at definitionen på SMV tjener som et generelt referencegrundlag for statsstøtteretningslinjerne, der indeholder adskillige henvisninger til definitionen af SMV, finder Tilsynsmyndigheden det imidlertid hensigtsmæssigt at inkorporere den nye definition af SMV, der er fastlagt i den nye kommissionshenstilling 2003/361/EF, i statsstøtteretningslinjerne. Den nye definition af SMV, der er fastlagt i Kommissionens henstilling 2003/361/EF (4), inkorporeres derfor i dette nye kapitel 10..
                  
               
                     (4)
                  
                  
                     Det bør præciseres, at i overensstemmelse med
                     
                                 i)
                              
                              
                                 EF-traktatens artikel 48, 81 og 82, som fortolket af De Europæiske Fællesskabers Domstol, og
                              
                           
                                 ii)
                              
                              
                                 EØS-aftalens artikel 34, 53 og 54, som fortolket af EFTA-Domstolen og De Europæiske Fællesskabers Domstol
                              
                           omfatter begrebet virksomhed ethvert foretagende, uanset dets retlige form, der udøver en økonomisk aktivitet, herunder især foretagender, der i form af enkeltmandsvirksomheder eller familievirksomheder udøver en håndværksmæssig aktivitet eller andre aktiviteter, samt personselskaber eller foreninger, som regelmæssigt udøver en økonomisk aktivitet.
                  
               
                     (5)
                  
                  
                     Kriteriet om antallet af beskæftigede personer (herefter »kriteriet om antallet af beskæftigede«) er uden tvivl fortsat et af de vigtigste, og det må betragtes som hovedkriteriet, men det er nødvendigt at indføre et supplerende finansielt kriterium for at tage højde for en virksomheds reelle betydning, dens resultater og dens stilling i forhold til konkurrenterne. Det er imidlertid ikke ønskeligt at indføre omsætningen som det eneste finansielle kriterium, navnlig fordi virksomheder inden for handels- og distributionssektoren ifølge deres natur har en større omsætning end fremstillings-sektoren. Omsætningskriteriet bør således kombineres med den samlede balance, som afspejler en virksomheds generelle økonomiske formåen, idet der dog skal være mulighed for, at et af disse to kriterier kan overskrides.
                  
               
                     (6)
                  
                  
                     Tærsklerne for omsætningen vedrører virksomheder med meget forskellige økonomiske aktiviteter. For ikke i urimelig grad at begrænse fordelene ved at anvende definitionen bør der foretages en ajourføring, hvor der tages hensyn til både pris- og produktivitetsudviklingen.
                  
               
                     (7)
                  
                  
                     Med hensyn til tærsklerne for den samlede balance er der, medmindre der foreligger nye forhold, god grund til at holde fast ved den fremgangsmåde, i henhold til hvilken der på tærsklerne for omsætningen anvendes en koefficient, der beregnes på grundlag af det eksisterende statistiske forhold mellem disse to variabler. Den statistiske udvikling medfører en øget stigning i tærsklen for omsætningen. Denne udvikling har været forskellig alt efter virksomhedernes størrelseskategori, og koefficienten bør derfor tilpasses, således at man i videst mulige omfang afspejler den økonomiske udvikling og ikke stiller mikrovirksomhederne og de små virksomheder ugunstigt i forhold til de mellemstore virksomheder. For mikrovirksomheder og små virksomheder er koefficienten meget tæt på 1. Af hensyn til forenklingen bør der derfor for disse kategorier vælges samme værdi for tærsklen for omsætningen og tærsklen for den samlede balance.
                  
               
                     (8)
                  
                  
                     Mikrovirksomheder — som er en kategori af små og mellemstore virksomheder, der har særlig betydning for udvikling af iværksætterånd og jobskabelse — bør også defineres bedre.
                  
               
                     (9)
                  
                  
                     For bedre at forstå de økonomiske realiteter for SMV'er og for fra denne kategori at få udskilt de grupper af virksomheder, hvis økonomiske magt overstiger en SMV's økonomiske magt, bør man sondre mellem, om de er uafhængige, om de har kapitalinteresser, som ikke medfører en bestemmende indflydelse (partnervirksomheder), eller om de er tilknyttet andre virksomheder. Den kapitalbesiddelsestærskel på 25 %, der er angivet i henstilling 96/280/EF, og under hvilken en virksomhed anses for uafhængig, fastholdes.
                  
               
                     (10)
                  
                  
                     For at fremme oprettelsen af virksomheder, egenkapitalfinansieringen af SMV'erne og udviklingen af land- og nærområder kan virksomheder betragtes som uafhængige, selv om visse kategorier af investorer, der spiller en positiv rolle for finansieringen og oprettelsen, besidder andele på 25 % eller derover. Betingelserne for investorer bør imidlertid præciseres. Fysiske personer eller grupper af fysiske personer, der regelmæssigt udøver virksomhed som venturekapitalinvestorer, de såkaldte »business angels«, er udtrykkelig nævnt, fordi deres evne til at give nye iværksættere relevant rådgivning er et værdifuldt bidrag i sammenligning med de øvrige venturekapitalinvestorer. Deres investering i form af egenkapital udgør også et supplement til venturekapitalselskabers aktiviteter, idet de stiller mindre beløb til rådighed i de tidlige faser af virksomhedens eksistens.
                  
               
                     (11)
                  
                  
                     For at gøre det lettere for især EFTA-staterne og virksomhederne bør man for så vidt angår definitionen af tilknyttede virksomheder overtage de forudsætninger, der er fastsat i artikel 1 i Rådets direktiv 83/349/EØF af 13. juni 1983 på grundlag af traktatens artikel 54, stk. 3, litra g), om konsoliderede regnskaber (5), senest ændret ved Europa-Parlamentets og Rådets direktiv 2001/65/EF (6), såfremt de er i overensstemmelse med formålet med denne henstilling. For at styrke foranstaltningerne til fremme af egenkapitalinvesteringer i SMV'er er der indført en formodning om, at der, medmindre andet dokumenteres, ikke er nogen dominerende indflydelse på virksomheden, jf. kriterierne i artikel 5, stk. 3, i Rådets direktiv 78/660/EØF af 25. juli 1978 på grundlag af traktatens artikel 54, stk. 3, litra g), om årsregnskaberne for visse selskabsformer (7), senest ændret ved direktiv 2001/65/EF.
                  
               
                     (12)
                  
                  
                     For at sikre, at det netop er de virksomheder, som virkelig har behov herfor, der kommer til at nyde godt af de fordele, som de forskellige bestemmelser og foranstaltninger, der indføres for SMV'er, giver, bør der i visse tilfælde også tages hensyn til de forbindelser, der eksisterer mellem virksomhederne via fysiske personer. For at begrænse behandlingen af disse tilfælde, til det absolut nødvendige, bør der kun tages hensyn til disse forbindelser, hvis der er tale om selskaber, der udøver aktiviteter på samme relevante marked eller på tilstødende markeder, om nødvendigt under anvendelse af Tilsynsmyndighedens definition af det »relevante marked« i bilag I til dens afgørelse om afgrænsning af det relevante marked inden for konkurrenceretten i EØS (8).
                  
               
                     (13)
                  
                  
                     For at undgå tilfældige sondringer mellem de forskellige offentlige foretagender i en medlemsstat og af hensyn til retssikkerheden er det nødvendigt at bekræfte, at en virksomhed, hvor 25 % eller derover af kapitalen eller stemmerettighederne kontrolleres af et offentligt organ, ikke er en SMV.
                  
               
                     (14)
                  
                  
                     For at lette virksomhedernes administrative byrde og for at sikre en enklere og hurtigere administrativ behandling af sager, hvor det kræves, at en virksomhed har status som SMV, er det ønskeligt at have mulighed for at anvende tro og love-erklæringer fra virksomhederne til attestering af visse af den pågældende virksomheds kendetegn.
                  
               
                     (15)
                  
                  
                     Ved definitionen af SMV'er bør sammensætningen af de beskæftigede præciseres. For at fremme udviklingen af erhvervsuddannelser og vekseluddannelser bør man ved beregningen af antal beskæftigede ikke medregne lærlinge og elever, som har en erhvervsuddannelseskontrakt. Heller ikke barselsorlov eller forældreorlov bør medregnes.
                  
               
                     (16)
                  
                  
                     De forskellige typer virksomheder, som defineres efter deres forbindelse med andre virksomheder, svarer til objektivt forskellige integrationsgrader. Det er derfor hensigtsmæssigt at anvende differentierede fremgangsmåder på hver enkelt af disse typer virksomheder ved beregningen af de tal, der repræsenterer deres aktivitet og økonomiske magt.
                  
               10.2   Definition af mikrovirksomheder, små og mellemstore virksomheder
         10.2.1   Virksomhed
         
                     (17)
                  
                  
                     Som virksomhed betragtes enhver enhed, uanset dens retlige form, der udøver en økonomisk aktivitet. Som virksomheder betragtes således navnlig enheder, der i form af enkeltmandsvirksomheder eller familievirksomheder udøver en håndværksmæssig aktivitet eller andre aktiviteter, samt personselskaber eller foreninger, der regelmæssigt udøver en økonomisk aktivitet.
                  
               10.2.2   Antal beskæftigede og finansielle tærskler til afgrænsning af virksomhedskategorierne
         
                     (18)
                  
                  
                     Kategorien mikrovirksomheder, små og mellemstore virksomheder (SMV'er) omfatter virksomheder, som beskæftiger under 250 personer, og som har en årlig omsætning på ikke over 50 mio. EUR eller en årlig samlet balance på ikke over 43 mio. EUR.
                  
               
                     (19)
                  
                  
                     I kategorien SMV'er forstås ved små virksomheder virksomheder, som beskæftiger under 50 personer, og som har en årlig omsætning eller en samlet årlig balance på ikke over 10 mio. EUR.
                  
               
                     (20)
                  
                  
                     I kategorien SMV'er forstås ved mikrovirksomheder virksomheder, som beskæftiger under 10 personer, og som har en årlig omsætning eller en samlet årlig balance på ikke over 2 mio. EUR.
                  
               10.2.3   Typer af virksomheder, som tages i betragtning ved beregningen af antal beskæftigede og beløbsstørrelser
         
                     (21)
                  
                  
                     Ved »uafhængig virksomhed« forstås enhver virksomhed, der ikke betegnes som partnervirksomhed, jf. punkt 22-23, eller som tilknyttet virksomhed, jf. punkt 24-28.
                  
               
                     (22)
                  
                  
                     Ved »partnervirksomhed« forstås alle virksomheder, der ikke betegnes som tilknyttede virksomheder, jf. punkt 24-28, og mellem hvilke der består følgende forbindelse: En virksomhed (den overordnede virksomhed) besidder alene eller i fællesskab med en eller flere tilknyttede virksomheder, jf. punkt 24-28, 25 % eller derover af kapitalen eller stemmerettighederne i en anden virksomhed (den underordnede virksomhed).
                  
               
                     (23)
                  
                  
                     En virksomhed kan dog stadig betegnes som uafhængig, dvs. uden partnervirksomheder, selv om 25 %-tærsklen er nået eller overskrides, hvis der er tale om følgende investorkategorier, forudsat at disse hverken enkeltvis eller i fællesskab er tilknyttet den pågældende virksomhed som defineret i punkt 24-28:
                     
                                 a)
                              
                              
                                 offentlige investeringsselskaber, venturekapitalselskaber, fysiske personer eller grupper af fysiske personer, der regelmæssigt udøver virksomhed som venturekapitalinvestorer (»business angels«), der investerer egne midler i ikke-børsnoterede virksomheder, forudsat at de samlede investeringer fra disse »business angels« i en enkelt virksomhed ikke overstiger 1 250 000 EUR
                              
                           
                                 b)
                              
                              
                                 universiteter eller nonprofit-forskningscentre
                              
                           
                                 c)
                              
                              
                                 institutionelle investorer, herunder regionaludviklingsfonde
                              
                           
                                 d)
                              
                              
                                 selvstyrende lokale myndigheder med et årligt budget på mindre end 10 mio. EUR og mindre end 5 000 indbyggere.
                              
                           
               
                     (24)
                  
                  
                     Ved »tilknyttede virksomheder« forstås virksomheder, mellem hvilke der består en af følgende former for forbindelse:
                     
                                 a)
                              
                              
                                 En virksomhed besidder flertallet af de stemmerettigheder, der er tillagt aktionærerne eller deltagerne i en anden virksomhed.
                              
                           
                                 b)
                              
                              
                                 En virksomhed har ret til at udnævne eller afsætte et flertal af medlemmerne af administrations-, ledelses- eller tilsynsorganet i en anden virksomhed.
                              
                           
                                 c)
                              
                              
                                 En virksomhed har ret til at udøve en bestemmende indflydelse over en anden virksomhed i medfør af en med denne indgået aftale eller i medfør af en bestemmelse i dennes vedtægter.
                              
                           
                                 d)
                              
                              
                                 En virksomhed, som er selskabsdeltager i en anden virksomhed, råder i medfør af en aftale med andre selskabsdeltagere i denne anden virksomhed over flertallet af selskabsdeltagernes stemmerettigheder.
                              
                           
               
                     (25)
                  
                  
                     Der består en formodning om, at der ikke foreligger bestemmende indflydelse, hvis de i punkt 23 nævnte investorer hverken direkte eller indirekte blander sig i forvaltningen af den pågældende virksomhed, når der ses bort fra de rettigheder, som de har i deres egenskab af selskabsdeltagere.
                  
               
                     (26)
                  
                  
                     Virksomheder, mellem hvilke der, via en eller flere andre virksomheder eller med de i punkt 23 nævnte investorer, består en eller flere forbindelser som nævnt i punkt 24, betragtes også som tilknyttede virksomheder.
                  
               
                     (27)
                  
                  
                     Virksomheder, mellem hvilke der via en fysisk person eller en gruppe af fysiske personer, som handler i fællesskab, består en eller flere af disse forbindelser, betragtes også som tilknyttede virksomheder, hvis disse virksomheder udøver deres aktiviteter eller en del af deres aktiviteter på samme marked eller på tilgrænsende markeder.
                  
               
                     (28)
                  
                  
                     Som tilgrænsende marked betragtes markedet for et produkt eller en tjenesteydelse i et tidligere eller senere markedsled.
                  
               
                     (29)
                  
                  
                     Bortset fra de tilfælde, der er omhandlet i punkt 23, betragtes en virksomhed ikke som en SMV, hvis 25 % eller derover af dens kapital eller dens stemmerettigheder kontrolleres direkte eller indirekte af et eller flere offentlige organer enkeltvis eller i fællesskab.
                  
               
                     (30)
                  
                  
                     Virksomhederne kan afgive en erklæring om deres status som uafhængig virksomhed, partnervirksomhed eller tilknyttet virksomhed samt om dataene vedrørende de i afsnit 10.2.2 nævnte tærskler. Selv om kapitalen er spredt på en sådan måde, at det ikke er muligt præcist at afgøre, hvem der ejer den, kan en sådan erklæring afgives, ved at virksomheden i god tro erklærer, at den med rimelighed kan antage, at en enkelt virksomhed eller flere indbyrdes tilknyttede virksomheder i fællesskab eller fysiske personer eller en gruppe af fysiske personer ikke ejer 25 % eller derover af den. Sådanne erklæringer bevirker ingen indskrænkning af den kontrol, som er fastlagt i nationale regler eller EØS-regler.
                  
               10.2.4   Data, der skal anvendes ved beregningen af antal beskæftigede og beløbsstørrelser og referenceperiode
         
                     (31)
                  
                  
                     De data, der anvendes ved beregningen af antal beskæftigede og beløbsstørrelser, er dataene fra det seneste afsluttede regnskabsår, og de beregnes på årsbasis. De anvendes fra datoen for regnskabsafslutningen. Det pågældende omsætningsbeløb beregnes eksklusive moms og andre indirekte skatter og afgifter.
                  
               
                     (32)
                  
                  
                     Hvis en virksomhed på datoen for regnskabsafslutningen konstaterer en under- eller overskridelse på årsbasis af tærsklerne for antal beskæftigede eller de finansielle tærskler, som anført i afsnit 10.2.2, medfører dette kun, at virksomheden får eller mister status som mellemstor virksomhed, lille virksomhed eller mikrovirksomhed, hvis under- eller overskridelsen finder sted i to på hinanden følgende regnskabsår.
                  
               
                     (33)
                  
                  
                     Hvis der er tale om nyetablerede virksomheder, hvis regnskaber endnu ikke er afsluttet, beregnes de pågældende data på grundlag af et skøn foretaget i god tro i løbet af regnskabsåret.
                  
               10.2.5   Antal beskæftigede
         
                     (34)
                  
                  
                     Antal beskæftigede er lig med antallet af årsarbejdsenheder (ÅAE), dvs. det antal personer, der på fuldtid har arbejdet i den pågældende virksomhed eller for denne virksomheds regning i løbet af hele det pågældende år. Arbejde præsteret af personer, der ikke har arbejdet hele året, eller som har arbejdet på deltid, uanset dennes varighed, eller sæsonarbejdende indgår som brøkdele af ÅAE. Til beskæftigede medregnes:
                     
                                 a)
                              
                              
                                 lønmodtagere
                              
                           
                                 b)
                              
                              
                                 personer, der arbejder for virksomheden, har et underordnelsesforhold til denne og sidestilles med lønmodtagere i national ret
                              
                           
                                 c)
                              
                              
                                 aktive virksomhedsejere
                              
                           
                                 d)
                              
                              
                                 partnere, der regelmæssigt arbejder i virksomheden og nyder godt af økonomiske fordele fra virksomhedens side.
                              
                           
               
                     (35)
                  
                  
                     Lærlinge og elever under erhvervsuddannelse, som har indgået en lærlingekontrakt eller en erhvervsuddannelseskontrakt, medregnes ikke i antal beskæftigede. Barselsorlov og forældreorlov medregnes ikke.
                  
               10.2.6   Fastlæggelse af oplysninger om virksomheden
         
                     (36)
                  
                  
                     Er der tale om en uafhængig virksomhed, fastsættes dataene, herunder antal beskæftigede, udelukkende på grundlag af denne virksomheds regnskaber.
                  
               
                     (37)
                  
                  
                     Er der tale om en virksomhed, der har partnervirksomheder eller tilknyttede virksomheder, fastsættes dataene, herunder antal beskæftigede, på grundlag af virksomhedens regnskaber og andre data eller — såfremt sådanne foreligger — virksomhedens konsoliderede regnskab eller de konsoliderede regnskaber, hvori virksomheden indgår ved konsolidering.
                  
               
                     (38)
                  
                  
                     De i punkt 37 nævnte data forenes med dataene for den pågældende virksomheds eventuelle partnervirksomheder, der er umiddelbart over- eller underordnet denne. Foreningen sker proportionelt med den procentvise andel af kapitalen eller stemmerettighederne (den højeste af disse to procentsatser). Er der tale om gensidig deltagelse, anvendes den højeste af disse procentsatser.
                  
               
                     (39)
                  
                  
                     Til de i punkt 37 og 38 nævnte data lægges 100 % af dataene for eventuelle virksomheder, der er direkte eller indirekte tilknyttet den pågældende virksomhed, og som ikke allerede indgår i regnskaberne ved konsolidering.
                  
               
                     (40)
                  
                  
                     Ved anvendelsen af bestemmelserne i punkt 37-39 er dataene for virksomheder, der er tilknyttet den pågældende virksomhed, de data, der fremgår af deres regnskaber og andre data, i påkommende tilfælde i konsolideret form, hvortil lægges 100 % af dataene for virksomheder, der er tilknyttet disse partnervirksomheder, undtagen hvis deres data allerede indgår ved konsolidering.
                  
               
                     (41)
                  
                  
                     Ved anvendelsen af punkt 37-39 er dataene for virksomheder, der er tilknyttet den pågældende virksomhed, de data, der fremgår af deres regnskaber og andre data, i påkommende tilfælde i konsolideret form. Til disse føjes proportionelt dataene for eventuelle partnervirksomheder til disse tilknyttede virksomheder, der er umiddelbart over- eller underordnet disse, hvis de ikke allerede indgår i det konsoliderede regnskab i et forhold, der mindst svarer til den procentsats, der er fastsat i henhold til punkt 38.
                  
               
                     (42)
                  
                  
                     Hvis en given virksomheds antal beskæftigede ikke fremgår af det konsoliderede regnskab, beregnes antallet ved proportionel forening af dataene for de virksomheder, som denne virksomhed er partnervirksomhed med, og med tillæg af dataene vedrørende de virksomheder, som den er tilknyttet.
                  
               10.2.7   Ændring
         
                     (43)
                  
                  
                     På grundlag af en status over anvendelsen af definitionen i nærværende kapitel, som udarbejdes efter et udkast fra Europa-Kommissionen herom og under hensyntagen til eventuelle ændringer af artikel 1 i direktiv 83/349/EØF vedrørende definitionen af tilknyttede virksomheder i den i direktivet omhandlede betydning, tilpasser Tilsynsmyndigheden i nødvendigt omfang definitionen i nærværende henstilling, bl.a. de tærskler, der er fastlagt for omsætning og samlet balance, for at tage hensyn til erfaringerne og den økonomiske udvikling inden for EØS.
                  
               10.3   Vedtagelse
         
                     (44)
                  
                  
                     Det nye kapitel 10 finder anvendelse med virkning fra den dato, hvor det vedtages af EFTA Tilsynsmyndigheden.«
                  
               
      
         (1)  Kommissionens henstilling 96/280/EF (EFT L 107 af 30.4.1996, s. 4).
      
         (2)  Kollegiets beslutning nr. 198/03/KOL af 5. november 2003 (EUT L 120 af 12.5.2005, s. 39).
      
         (3)  Kommissionens forordning (EF) nr. 70/2001 af 12. januar 2001 om anvendelse af EF-traktatens artikel 87 og 88 på statsstøtte til små og mellemstore virksomheder (EFT L 10 af 13.1.2001, s. 33), som ændret ved Kommissionens forordning (EF) nr. 364/2004 af 25. februar 2004 (EUT L 63 af 28.2.2004, s. 22). Begge forordninger er nu blevet inkorporeret i afsnit 1f i bilag XV til EØS-aftalen ved Det Blandede Udvalgs afgørelse nr. 88/2002 (EFT L 266 af 3.10.2002, s. 56, og EØS-tillæg nr. 49 af 3.10.2002, s. 42) og Det Blandede Udvalgs afgørelse nr. 131/2004 (EUT L 64 af 10.3.2005, s. 67, og EØS-tillæg nr. 12 af 10.3.2005, s. 49).
      
         (4)  Kommissionens henstilling 2003/361/EF om definitionen af mikrovirksomheder, små og mellemstore virksomheder (EUT L 124 af 20.5.2003, s. 36).
      
         (5)  Rådets direktiv 83/349/EØF af 13. juni 1983 (EFT L 193 af 18.7.1983, s. 1), inkorporeret i afsnit 4 i bilag XXII til EØS-aftalen.
      
         (6)  Europa-Parlamentets og Rådets direktiv 2001/65/EF (EFT L 283 af 27.10.2001, s. 28), inkorporeret i afsnit 4 i bilag XXII til EØS-aftalen ved Det Blandede Udvalgs afgørelse nr. 176/2003 af 5.12.2003 (EUT L 88 af 25.3.2004, s. 53, og EØS-tillæg nr. 15 af 25.3.2004, s. 14).
      
         (7)  Rådets direktiv 78/660/EØF af 25. juli 1978 (EFT L 222 af 14.8.1978, s. 11), inkorporeret i afsnit 4 i bilag XXII til EØS-aftalen.
      
         (8)  Kollegiets afgørelse nr. 46/98/KOL af 4. marts 1998 (EFT L 200 af 16.7.1998, s. 46, og EØS-tillæg nr. 52 af 18.12.1997, s. 10). Denne afgørelse svarer til Kommissionens meddelelse om afgrænsning af det relevante marked i forbindelse med Fællesskabets konkurrenceret (EFT C 372 af 9.12.1997, s. 5).